KOMISSION TIEDONANTO sisällöstä digitaalisilla sisämarkkinoilla /* COM/2012/0789 final */





TIEDONANTO sisällöstä digitaalisilla sisämarkkinoilla 1. Johdanto Digitaalitalous on ollut tärkeä kasvua vauhdittava tekijä kahden viime vuosikymmenen aikana. Sen odotetaan kasvavan tulevina vuosina seitsemän kertaa nopeammin kuin koko EU:n BKT. Verkossa voidaan käyttää uusia tapoja tarjota, luoda ja jakaa sisältöjä sekä uusia tapoja tuottaa lisäarvoa. Internetiä sisällön tarjoamisessa hyödyntävien uusien liiketoimintamallien ilmaantuminen asettaa haasteita ja tarjoaa mahdollisuuksia luoville aloille, teosten tekijöille ja taiteilijoille sekä muille digitaalitalouden toimijoille. Tätä taustaa vasten komissio pyrkii muun muassa varmistamaan, että tekijänoikeudet ja niihin liittyvät käytännöt, kuten lisensointi, vastaavat edelleen tarkoitustaan tässä uudessa digitaaliympäristössä. Vuonna 2010 antamassaan Euroopan digitaalistrategiassa[1] komissio ilmoitti pyrkivänsä parantamaan sisällön saatavuutta osana elinvoimaisten digitaalisten sisämarkkinoiden toteuttamiseen tähtäävää strategiaansa ja yksilöi useita tekijänoikeuksiin liittyviä toimia. Vuonna 2011 antamassaan tekijänoikeusstrategiassa ”Teollis- ja tekijänoikeuksien sisämarkkinat”[2] komissio otti esille tekijänoikeuksien strategisen merkityksen digitaalisten sisämarkkinoiden kehittämisessä. Strategian tarkoituksena oli kehittää ratkaisuja, jotka kohdennettaisiin ja suunniteltaisiin siten, että niillä voidaan raivata määrätynlaisia esteitä asianmukaisimmilla käytettävissä olevilla välineillä, jotka voivat olla kaupallisia tai sopimuspohjaisia ratkaisuja, teknologialähtöisiä ratkaisuja tai lainsäädäntötoimia. Tässä tilanteessa komissio on jo toteuttanut monia toimia, kuten antanut orpoja teoksia koskevaa uutta lainsäädäntöä ja tehnyt parhaillaan käsiteltävänä olevan oikeuksien kollektiivista hallinnointia koskevan lainsäädäntöehdotuksen. Sopimuspohjaisista ratkaisuista voidaan mainita yhteisymmärryspöytäkirjat loppuunmyydyistä kirjoista ja teosten asettamisesta näkövammaisten saataville. Komissio on myös tukenut teknologisten ratkaisujen kehittämistä. Se on lisäksi julkaissut eurooppalaisia oikeuksia koskevaan tiedonhallintaan liittyvän ehdotuspyynnön vuoden 2012 tieto- ja viestintätekniikkapolitiikan tukiohjelman puitteissa. Vuoden 2012 kesäkuussa tehdyssä kasvu- ja työllisyyssopimuksessa valtion- tai hallitusten päämiehet korostivat teollisuus- ja tekijänoikeuksien nykyaikaistamisen ja käyttölupamenettelyjen helpottamisen merkitystä muiden sellaisten toimenpiteiden ohella, jotka ovat tarpeen, jotta toimivat digitaaliset sisämarkkinat saataisiin toteutettua vuoteen 2015 mennessä. Tällöin on samalla varmistettava henkisen omaisuuden korkeatasoinen suojaaminen ja otettava huomioon kulttuurinen monimuotoisuus. Digitaalistrategiassa ja tekijänoikeusstrategiassa yksilöityjen tekijänoikeuksiin liittyvien toimien toteutus on edistynyt hyvin. Tekijänoikeuksien tehokkaiden sisämarkkinoiden toteutuminen edellyttää kuitenkin vielä lisätoimia. Tämän vuoksi komissio aikoo työstää kahta rinnakkaista toimintalinjaa. Se aikoo yhtäältä saattaa päätökseen meneillään olevan EU:n tekijänoikeuslainsäädännön uudelleentarkastelu- ja nykyaikaistamisprosessin. Samaan aikaan komissio aikoo käsitellä useita kysymyksiä, jotka edellyttävät ja joilla on mahdollista saavuttaa nopeaa edistymistä. Komissio aikoo sen vuoksi käynnistää jäsennellyn vuoropuhelun sidosryhmien välillä alan edustajien johdolla kehitettyjen käytännön ratkaisujen löytämiseksi näihin ongelmiin vuoden 2013 loppuun mennessä. Tämä ei kuitenkaan estä julkisten lisätoimien, kuten lainsäädäntöuudistuksen, toteuttamista tarvittaessa. Tämän eurooppalaisen lisensointiprosessin (”Licensing Europe”) tarkoituksena on hyödyntää innovatiivisten käyttölupamenettelyiden ja teknologisten ratkaisujen tarjoamia mahdollisuuksia sekä tutkia niihin mahdollisesti kohdistuvia rajoituksia EU:n tekijänoikeuslainsäädännön ja -käytännön mukauttamiseksi digitaaliseen aikaan. 2. Sidosryhmien jäsennelty vuoropuhelu Prosessi kattaa neljä rinnakkaista toimintalohkoa, joilla pyritään saamaan aikaan tehokkaita markkinalähtöisiä ratkaisuja. Tämä ei kuitenkaan estä mahdollisesti tarvittavia julkisia toimia. Sen vuoksi vuoropuheluun osallistuu oikeudenhaltijoiden, lisensointielinten, suojatun sisällön kaupallisten ja muiden kuin kaupallisten käyttäjien edustajia sekä internetin loppukäyttäjiä. Prosessi käynnistetään vuoden 2013 alussa pidettävässä ensimmäisessä täysistunnossa, jossa perustetaan työryhmiä viemään prosessia eteenpäin. Työryhmät esittelevät raporttinsa täysistunnolle vuoden puolivälissä (kesäkuussa) ja vuoden 2013 viimeisellä vuosineljänneksellä. Prosessi kattaa jäljempänä mainitut kysymykset. Kuhunkin kysymykseen liittyvät yksityiskohdat olisi katsottava suuntaa-antaviksi. i) Palveluiden rajat ylittävä online-käyttö ja siirrettävyys Komission tavoitteena on edistää sisällön rajatylittävää online-käyttöä ja siirrettävyyttä valtioiden rajojen yli. Pilvipalveluiden kaltaisten uusien kehityssuuntausten hyödyntämiseksi olisi lisäksi helpotettava pilvitallennettujen sisällön ja palvelujen laillista saatavuutta valtioiden rajojen yli. Palveluntarjoajien, jotka ovat halukkaita tarjoamaan palveluitaan kuluttajille eri puolilla EU:ta, on varmistettava, että ne ovat hankkineet itselleen kaikki tarvittavat oikeudet jäsenvaltiossa, jossa ne haluavat tarjota palveluita. Lisensointi voi kattaa joko useita alueita tai yhden alueen riippuen toimialasta, palveluntarjoajasta ja oikeudenhaltijasta. Sisällön jakelu rajataan kuitenkin usein yhteen tai muutamaan jäsenvaltioon (esim. maarajoitusten käyttö eli geo-blocking), ja palveluntarjoajat (online-alustat) tai oikeudenhaltijat päättävät usein asettaa rajoituksia rajatylittävälle myynnille. Ø Tällä toimintalohkolla olisi yksilöitävä rajatylittävää käyttöä ja siirrettävyyttä koskevat pääasialliset rajoitukset kullakin alalla (ottaen joiltakin osin huomioon näkökohdat, joita esitettiin vuonna 2011 annettua vihreää kirjaa audiovisuaalisten teosten verkkojakelusta EU:ssa koskeneeseen kuulemiseen saaduissa vastauksissa) ja rajoitusten taustalla vaikuttavat tärkeimmät syyt. Näiden perusteella olisi luotava katsaus alan nykyisiin aloitteisiin ja laadittava käytännön ratkaisuja, joilla voidaan edistää teosten saatavuutta useammilla alueilla. ii) Käyttäjien tuottama sisältö ja suojatun aineiston lisensointi pienkäyttäjille Komission tarkoituksena on lisätä avoimuutta ja varmistaa, että loppukäyttäjät saavat selkeämpää tietoa suojatun aineiston laillisesta ja laittomasta käytöstä ja että loppukäyttäjillä on helpompi pääsy laillisiin sovelluksiin. Käyttäjien itsensä tuottama sisältö on usein oikeudenhaltijoiden yhteistyössä tiettyjen alustojen kanssa muodossa tai toisessa harjoittaman lisensoinnin kohteena. Tällaisten käyttölupien laajuudesta ja soveltamisalasta ei kuitenkaan tiedoteta avoimesti loppukäyttäjille. Lisäksi tällaiset järjestelyt luovat oikeuksia ja velvollisuuksia sopimuskumppaneille mutteivät välttämättä tarjoa oikeusvarmuutta loppukäyttäjille. Sisällön pienkäyttäjillä, kuten pienillä yrityksillä, jotka haluavat käyttää tiettyjä kuvia tai musiikkia verkkosivustoillaan, on samaan aikaan vaikeuksia selvittää, kuinka hankkia käyttölupia suojatun sisällön arvoltaan vähäisempiin käyttötarkoituksiin. Ø Tällä toimintalohkolla olisi yksilöitävä, missä määrin käyttäjien tuottamaa sisältöä lisensoidaan asianomaisille alustoille ja kuinka voidaan varmistaa, että loppukäyttäjiä informoidaan laillisesta ja laittomasta verkkokäytöstä. Ø Olisi pyrittävä varmistamaan, että loppukäyttäjät voivat helpommin saada suojattua aineistoa ja että heille annetaan selkeämpää tietoa tällaisen aineiston laillisesta ja laittomasta käytöstä. Tätä varten olisi kartoitettava ns. yhteen napsautukseen perustuvaa lisensointia koskevien aloitteiden laajuus ja soveltamisala EU:ssa, kehitettävä ratkaisuja tällaisten aloitteiden edistämiseksi ja liittämiseksi toisiinsa sekä tutkittava lisensoinnin tarkoituksenmukaisuutta tai tarkoituksenmukaisia ehtoja, esimerkiksi mahdollisuutta myöntää maksuttomia käyttölupia. iii) Audiovisuaaliala ja kulttuuriperinnöstä huolehtivat laitokset Komission tavoitteena on helpottaa elokuvien tallettamista ja verkkosaatavuutta EU:ssa sekä kaupallisiin tarkoituksiin että kulttuuri- ja opetustarkoituksiin. Eurooppalaisten elokuvien luettelointi verkkosaatavuutta varten on edelleen hankalaa. Verkkopalveluiden tarjoajilla on ongelmia erityisesti sellaisten elokuvien luetteloinnissa, jotka on poistettu jakelusta. Kyse on toisin sanoen teoksista, joiden oikeudenhaltijat ovat haluttomia tai kyvyttömiä hyödyntämään oikeuksia tapauskohtaisesti. Elokuvien olemassaoloa voi olla vaikea selvittää, tai niitä koskevien oikeuksien selvittäminen voi olla monimutkaista ja aikaavievää. Myös elokuva-arkistot katsovat, etteivät ne voi hoitaa yleisen edun mukaista tehtäväänsä joissakin jäsenvaltioissa tällä hetkellä vallitsevan tilanteen vuoksi. Ø Tässä toimintalohkossa olisi yksilöitävä yhteistoiminnallisia ratkaisuja, joilla parannetaan audiovisuaalisten teosten näkyvyyttä ja verkkosaatavuutta. Tämä koskee erityisesti teoksia, jotka on poistettu vapaaehtoisesti jakelusta. Olisi kehitettävä konkreettisia ratkaisuja parhaiden käytäntöjen levittämiseksi koko EU:hun sekä kaupallisia että muita tarkoituksia varten. Ø Olisi annettava suosituksia siitä, kuinka voidaan varmistaa, että jäsenvaltiot antavat kulttuuriperinnöstä huolehtiville laitoksille riittävän laajat ja käytännön valmiudet arkistomateriaalin kopiointiin tai sen formaatin muuttamiseen materiaalin digitoimiseksi säilytystarkoituksissa. iv) Tekstin- ja tiedonlouhinta Komission tavoitteena on edistää tekstin- ja tiedonlouhinnan tehokasta käyttöä tieteelliseen tutkimukseen. Tekstin- ja tiedonlouhinta edellyttää tällä hetkellä käyttäjien (tyypillisesti esim. tutkimuslaitosten) ja oikeudenhaltijoiden (esim. tieteellisten julkaisujen kustantajien) sopimuksia, joissa vahvistetaan kyseisien tietokokonaisuuksien tekniseen saatavuuteen liittyvät yksityiskohdat. Ø Tässä toimintalohkossa olisi yksilöitävä, kuinka suurta kysyntää tekstin- ja tiedonlouhinnan käytölle on EU:n tasolla tieteellisten julkaisujen ja tutkimustarkoituksiin käytettävien taustatietojen tekstinlouhinnan osalta. Lisäksi olisi yksilöitävä tarkoituksenmukaisia keinoja vastata tähän kysyntään. Olisi selvitettävä lisensoinnissa käytettäviä vakiomalleja mahdollisesti koskevat rajoitukset sekä arvioitava, olisiko tarkoituksenmukaista ja mahdollista perustaa teknologia-alustoja tekstin- ja tiedonlouhinnan saatavuuden helpottamiseksi. Lisäksi kysymystä yksityisen kopioinnin maksuista on käsitelty vuoden 2012 aikana alan sovitteluprosessissa, joka järjestettiin komission tuella ja entisen komissaarin António Vitorino johdolla. António Vitorinon odotetaan antavan ensi vuoden alussa aiheesta raportin, joka sisältää useita suosituksia. Komissio tekee raportin perusteella päätelmiä siitä, onko yksittäisten suositusten perusteella aiheellista toteuttaa jatkotoimia, kuten sidosryhmien ottaminen tiiviimmin mukaan prosessiin, jonka tarkoituksena on löytää tulevaisuuteen suuntautuneita, sisämarkkinoiden etujen mukaisia ratkaisuja. 3. Tekijänoikeussäännöstön uudelleentarkastelu Komissio aikoo saattaa samaan aikaan päätökseen EU:n tekijänoikeussäännöstön uudelleentarkastelun markkinatutkimusten, vaikutustenarviointien ja oikeudellisten tekstien laadinnan perusteella tehdäkseen vuonna 2014 päätöksen siitä, onko tämän prosessin tuloksena aiheellista esittää lainsäädännön uudistusehdotuksia. Tarkasteltavina ovat seuraavat seikat: alueperiaate sisämarkkinoilla, tekijänoikeuksien yhdenmukaistaminen sekä niitä koskevat rajoitukset ja poikkeukset digitaaliympäristössä, EU:n tekijänoikeusmarkkinoiden pirstaleisuus sekä tekijänoikeuksien soveltamisen valvonnan tehostaminen ja vaikuttavuuden parantaminen samalla kun korostetaan sen oikeutusta osana laajempaa tekijänoikeusuudistusta. 4. Päätelmät Komissio aikoo seuraavien kahden vuoden aikana työstää edelleen nykyaikaista tekijänoikeussäännöstöä, joka vastaa tarkoitustaan ja edistää innovatiivisia markkinakäytäntöjä, joilla varmistetaan oikeudenhaltijoiden tehokas tunnustaminen ja asianmukaisten korvausten maksaminen niille, kestävien kannustinten tarjoaminen luovuuden, kulttuurisen monimuotoisuuden ja innovoinnin edistämiseksi, laillisen tarjonnan lisääminen ja asettaminen loppukäyttäjien saataville, uusien liiketoimintamallien käyttöönoton mahdollistaminen sekä laittoman tarjonnan ja piratismin torjunnan tehostaminen. Komissio suhtautuu luottavaisesti siihen, että sidosryhmien vuoropuhelulla saadaan aikaan kaikkia sidosryhmiä hyödyttäviä innovatiivisia ratkaisuja. Tällaiset ratkaisut ovat keskeisessä asemassa digitaalisten sisämarkkinoiden ja EU:n kulttuuripolitiikan vauhdittamisen kannalta ja täydentävät digitaalistrategian toteutusta, tekijänoikeuksien nykyaikaistamista sisämarkkinoilla sekä media- ja kulttuuriohjelmien onnistunutta toteutusta. [1] KOM(2010) 245 lopullinen/2. [2] KOM(2011) 287 lopullinen.